《送元真观徐本道士游武当》
明代·程敏政

屡到元君观里行，僻居潇洒爱徐生。花当户外朱英烂，瓜出墙头紫蔓萦。

晓露研朱看篆字，午风敲玉认棋声。无端又逐衡阳雁，丹灶归时几转成。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。